Kulturkammeret

**Kulturkammeret**, tidligere **Kilden**, er et kommunalt øvings- og produksjonshus for alle innbyggerne i Arendal og et aktivitetsenter for ungdom, lokalisert ved Kanalplassen på Tyholmen i Arendal. 

Kulturkammeret rommer Arendal kommunes kulturskole, det har en fritidsklubb for ungdom og ulike fritidsaktiviteter for psykisk utviklingshemmede. Mange av kommunens musikkforeninger, band og hobbyforeninger benytter bygget på kveldstid. Leie av lokalene er i hovedsak gratis. 

Kommunalt ansatte kultur- og miljøarbeidere har sine kontorer i bygningen.

Kulturkammeret er utsmykket med verket *Giant Micro Pine Glowing Sun with Roots Growing Beyond* av Jens Ivar Kjetså. Det ble avduket i 2022.

## Historie
Kulturskolen ble åpnet i 1981, da under navnet **Kilden – Ungdommens Hus**. I 2008 ble lokalene modernisert og navnet endret til **Kilden aktivitetssenter**.   

I 2018 ble det vedtatt at alle kommunens musikk- og kulturtilbud skulle samles på ett sted, og lokalene ble på ny renovert og utvidet over i nabobygget Kanalgården.  Da de samlede lokalene sto ferdige i 2020 fikk de etter en navnekonkurranse navnet **Kulturkammeret**. 
### Kilden/ Andresens hus
Kulturskolens opprinnelige lokaler, Kilden, er i eksteriøret en kopi av kjøpmannsgården «Andresens hus», som ble totalødelagt av brann i 1977. Kjøpmannsgården var en av de fire store bygningene som preget den store Tyholmen-debatten i 1971, og den var godt dokumentert før rehabiliteringen på 1970-tallet. Denne kjøpmannsgården besto av flere mindre bygninger, bl.a. et våningshus og en bakgårdsbygning, tidligere også en sjøbod. Dagens bygning framtrer som disse tre bygningene men gjenreist som én bygning, oppført i betong og kledd med trepanel utvendig – et eksempel på miljøtilpasset bebyggelse, som særlig på 1980- og 1990-tallet preget byggevirksomheten i Arendal.  

### Statens Hus/ Kanalgården
Lokalene til Kulturkammeret strekker seg også over i hoveddelen av det tidligere Statens hus, som ble oppført i 1960 som posthus og politikammer. I 2015 ble Statens hus kjøpt av NorgesGruppen og BRG, omdøpt til Kanalgården og ombygd til lokaler for dagligvarebutikk, kontorer og kulturformål. Som ledd i ombyggingen ble bygningen slått sammen med Kilden som lå vegg-i-vegg, og i 2020 sto altså Kulturkammeret ferdig for innflytting. 

Kommunen leide opprinnelig den delen av Kulturkammeret som ligger i Kanalgården, men i 2022 kjøpte kommunen dette bygget. 

## Rom og aktiviteter
Arendal kommunale kulturskole har sine avdelinger for drama, kunst og musikk i bygget. Kulturkammeret rommer i tillegg en ungdomskafé, gamingrom, diskotek, teatersal, atelier, podcaststudio, samt øvingsrom for lag og foreninger.  Utleie foregår etter gratisprinsipp, med enkelte unntak.

Smia er navnet på Kulturkammerets ungdomsklubb. Den er åpen tre ettermiddager/kvelder i uka for ungdom fra 8. klasse til 3. klasse i videregående, og én for juniorer i 5.–7. klasse. I tilknytning til ungdomsklubben tilbys blant annet gratis mat, kreativt verksted, gaming og filmverksted. UngArena er navnet på et samtaletiltak for ungdom og unge voksne i alderen 13–20 år.

### Kildenrock
Kildenrock var et godt innarbeid navn innen det lokale musikkmiljøet, med fremvisning av lokale rockeband. Storhetstiden til Kildenrock var fra 1987 til 1993, men arrangementet ble avholdt frem til 2017. Tre–fire konserter i året trakk i gjennomsnitt 3–400 publikummere. Konsertene ble gjerne arrangert i sammenheng med natt-disko hvor det var åpent frem til 07:00 neste morgen. Tom Øyen, Frans Thu og Frode «Tubbs» Risberg Johansen var blant gjengangerne som var DJs.

#### Band kjent fra Kildenrock på 1980- og 1990-tallet
*Theo – med blant andre Bård Torstensen, Harald Dose, Geir Emanuelsen og Erlend Ottem
*AyaTollah
*Maltractor
*Rattlesnake
*Samuel
*Colonel Mustard
*Elgoxe
*Malignity
*Substitutes
*De skriftlærde?
*Ultra Uglies – med blant andre Marius Bodin Larsen
*Pubmates – med blant andre Erlend Ottem
*Cemetery Gates
*Overdose
*Skrekkelig Tekkelig
*Pendulum
*Excavation
*C.O.D
*M-Path-Y
*Ocean
*Crossfire
*Tormentor
*Miss Ecstasy
*Jetsoprevel
*Scumbags

## Referanser


## Eksterne lenker
* Nettside
* Gammel nettside
* Kildenrock på Facebook
* Agderposten: Entusiastisk comeback